CELEX: 
Language: hu
Date: 2020-09-01 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 648/2012/EU európai parlamenti és tanácsi rendeletet kiegészítő 876/2013/EU felhatalmazáson alapuló rendeletnek a központi szerződő felek kollégiumainak összetétele, működése és vezetése tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               2012. szeptember 27-én az Európai Értékpapírpiaci Hatóság (a továbbiakban: ESMA) közzétette javaslatát a 648/2012/EU rendelet 18. cikkének (6) bekezdése szerinti, a központi szerződő felek kollégiumaira vonatkozó szabályozástechnikai standardok tervezetéről, melyet a Bizottság, néhány kiigazítást követően, a központi szerződő felek kollégiumairól szóló, 2013. május 28-i 876/2013/EU felhatalmazáson alapuló rendelettel fogadott el.
            
            
               A 2019. október 23-i (EU) 2019/2099 európai parlamenti és tanácsi rendelet nemrégiben módosította a 648/2012/EU rendeletet a központi szerződő felek engedélyezésére vonatkozó eljárások és az érintett hatóságok, valamint a harmadik országbeli központi szerződő felek elismerésére vonatkozó követelmények tekintetében (a továbbiakban: EMIR 2.2.). A módosított 648/2012/EU rendelet 18. cikkének (6) bekezdése megújította az ESMA arra vonatkozó megbízatását, mely szerint a KBER-rel együttműködésben kidolgozza azon szabályozástechnikai standardok tervezetét, amelyek meghatározzák, hogy az uniós pénznemek milyen feltételek mellett tekinthetők legfontosabb pénznemnek, illetve részletesen meghatározzák a központi szerződő felek kollégiumainak működésére vonatkozó gyakorlati szabályokat.
            
            
               A kollégiumokon belüli eljárások uniós szintű koherenciájának biztosítása érdekében az EMIR 2.2. kimondja, hogy a kollégiumok működésének gyakorlati szabályait meghatározó írásbeli megállapodásokat részletesebbé és egységesebbé kell tenni. A kollégiumi tagok szerepének további erősítése érdekében biztosítani kell számukra a jogot, hogy hozzájáruljanak a kollégium ülései napirendjének megállapításához.
            
            
               Az ESMA javaslata tartalmazza a 876/2013/EU felhatalmazáson alapuló bizottsági rendelet módosításait, melyek célja elősegíteni a központi szerződő felek kollégiumainak zökkenőmentes hozzáigazítását a módosított rendelkezésekhez.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A felhatalmazáson alapuló rendelet javasolt módosításai egyértelműek és korlátozott hatályúak. Továbbá csak az illetékes hatóságokra vonatkoznak és nem tartalmaznak a piaci szereplőkre vonatkozó további követelményeket. Annak elősegítése érdekében, hogy a központi szerződő felek kollégiumai minél hamarabb megfelelően alkalmazkodhassanak az EMIR új rendelkezéseihez, az ESMA nem folytatott nyilvános konzultációt az ESMA-rendelet 10. cikkének (1) bekezdésével összhangban. A Bizottság konzultált az ESMA Értékpapírpiaci Érdekképviseleti Csoportjával, mely nem tett észrevételt.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus tervezete az ESMA javaslattervezetén alapul, mely nem módosult.
            
            
               A felhatalmazáson alapuló jogi aktus tervezete a 876/2013/EU felhatalmazáson alapuló bizottsági rendelethez a következő módosításokat javasolja:
            
            
               –Annak érdekében, hogy tükrözze a 648/2012/EU rendelet 18. cikke (2) bekezdésében bevezetett módosításokat, a felhatalmazáson alapuló rendelet 2. cikke új (4a) bekezdéssel egészül ki, részletesen meghatározva azt az eljárást, amely szerint a 648/2012/EU rendelet 18. cikke (2) bekezdésének ca) illetve i) pontjában említett illetékes hatóságok és kibocsátó központi bankok kollégiumi tagságért folyamodhatnak szavazati joggal nem rendelkező tagként. A bekezdés kimondja, hogy az említett hatóságoknak a központi szerződő fél illetékes hatóságához kell fordulniuk. Amennyiben az illetékes hatóság elutasítja a kérelmet, azt meg kell indokolnia.
            
            
               –A felhatalmazáson alapuló rendelet 3. cikkének (4) bekezdése a 648/2012/EU rendelet 18. cikke (2) bekezdésének új i) pontjára – azaz a nem legfontosabb uniós pénznemeket kibocsátó központi bankokra – való hivatkozás hozzáadásával módosul.
            
            
               –Annak érdekében, hogy tükrözze a 648/2012/EU rendelet 19. cikke (3) bekezdése harmadik albekezdésében bevezetett módosításokat, a felhatalmazáson alapuló rendelet 3. cikke új (6) bekezdéssel egészül ki, mely kimondja, hogy az EKB két szavazattal rendelkezik egy olyan kollégiumban, amelynek a 648/2012/EU rendelet 18. cikke (2) bekezdésének c) és h) pontja értelmében is tagja; továbbá annak érdekében, hogy tükrözze a 648/2012/EU rendelet 18. cikke (5) bekezdése második albekezdésének szavazási eljárásra vonatkozó i. pontjában foglalt megbízatást.
            
            
               –Annak érdekében, hogy tükrözze a 648/2012/EU rendelet 18. cikke (5) bekezdése második albekezdésének ii. és v. pontjában foglalt megbízatást, a felhatalmazáson alapuló rendelet 4. cikke új albekezdésekkel egészül ki a kollégiumi ülések napirendjének megállapítása, továbbá a kapcsolódó dokumentáció kollégiumi tagok általi megvizsgálásához megfelelő minimális időtartam biztosítása tekintetében; továbbá annak érdekében, hogy tükrözze a 648/2012/EU rendelet 18. cikke (4) bekezdése utolsó albekezdésének módosításait, melyek értelmében a kollégium tagjai számára biztosítani kell a jogot, hogy hozzájáruljanak a kollégium ülései napirendjének megállapításához. Meghatározza azokat az időkereteket, amelyeken belül a kollégiumi ülések napirendjét továbbítani és véglegesíteni kell. Részletesen megállapítja a kollégiumi ülések jegyzőkönyveinek vezetésére és továbbítására vonatkozó eljárást.
            
            
               –A felhatalmazáson alapuló rendelet 4. cikke (5) bekezdésének második albekezdése módosul és kimondja, hogy a kollégium tagjai kérhetik a kollégium ülésének összehívását a 648/2012/EU rendelet 18. cikke (5) bekezdése második albekezdésének kollégiumi ülések gyakoriságára vonatkozó iii. pontjában foglalt megbízatásnak megfelelően.
            
            
               –A felhatalmazáson alapuló rendelet 4. cikke új (8) bekezdéssel egészül ki, mely kimondja, hogy írásbeli eljárás keretében is lehet szavazni a 648/2012/EU rendelet 18. cikke (5) bekezdése második albekezdésének szavazási eljárásra vonatkozó i. pontjában foglalt megbízatásnak megfelelően.
            
            
               –A felhatalmazáson alapuló rendelet 5. cikkének (2) bekezdése módosul annak egyértelművé tétele érdekében, hogy a központi szerződő fél illetékes hatóságának tájékoztatnia kell a kollégium tagjait.
            
            
               –A felhatalmazáson alapuló rendelet 5. cikkének (2) bekezdése a 648/2012/EU rendelet 18. cikkének (1) bekezdésében bevezetett változást tükröző, a kiszervezési megállapodásokra való hivatkozást tartalmazó új r) ponttal egészül ki.
            
         
         
            
               –A felhatalmazáson alapuló rendelet 5. cikkének (2) bekezdése a központi szerződő fél részvételére vonatkozó követelményeket, a klíringtagsági modelleket és a számlaelkülönítési modelleket érintő változásokra való hivatkozást tartalmazó új s) ponttal egészül ki.
            
            
               –A felhatalmazáson alapuló rendelet 5. cikkének (2) bekezdése a központi szerződő fél nemteljesítés-kezelési eljárásainak változásaira, továbbá a központi szerződő fél nemteljesítés-kezelési eljárásainak a 648/2012/EU rendelet 49. cikkének (2) bekezdése szerint lefolytatott teszteléséről szóló jelentésekre való hivatkozást tartalmazó új t) ponttal egészül ki.
            
            
               –A felhatalmazáson alapuló rendelet 5. cikkének (2) bekezdése a központi szerződő fél fizetési vagy elszámolási szabályainak változásaira való hivatkozást tartalmazó új u) ponttal egészül ki.
            
            
               –Annak érdekében, hogy tükrözze a 648/2012/EU rendelet 18. cikke (5) bekezdése második albekezdésének vi. pontjában foglalt megbízatással a kollégiumi tagok közötti kommunikáció módozatai tekintetében bevezetett változásokat, a felhatalmazáson alapuló rendelet 5. cikke új (5) bekezdéssel egészül ki. Az új bekezdés kimondja, hogy a bizalmas információkat biztonságos kommunikációs eszközök segítségével kell továbbítani és a kollégium tagjait minden esetben egyenlő alapon kell tájékoztatni.
            
            
               –Annak érdekében, hogy tükrözze a 648/2012/EU rendelet 18. cikke (5) bekezdése második albekezdésének v. pontjában foglalt megbízatással bevezetett változásokat, a felhatalmazáson alapuló rendelet új, felülvizsgálatról és értékelésről szóló 5a. cikkel egészül ki. Az új cikk meghatározza, hogy a 648/2012/EU rendelet 21. cikkének (4) bekezdése szerinti jelentést a központi szerződő fél illetékes hatósága nyújtja be a kollégiumnak megfelelő időtartamon belül, továbbá kimondja, hogy a kollégium tagjai számára lehetővé kell tenni, hogy felvessék a felülvizsgálattal vagy értékeléssel kapcsolatban érdeklődésre számot tartó kérdéseiket vagy aggályaikat.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2020.9.1.)
            
            
               a 648/2012/EU európai parlamenti és tanácsi rendeletet kiegészítő 876/2013/EU felhatalmazáson alapuló rendeletnek a központi szerződő felek kollégiumainak összetétele, működése és vezetése tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre
                  1
                és különösen annak 18. cikke (6) bekezdésére,
            
            
               mivel:
            
            
               (1)Az (EU) 2019/2099 európai parlamenti és tanácsi rendelet
                  2
                módosította a 648/2012/EU rendeletet többek között a központi szerződő felek engedélyezésére vonatkozó eljárások és az érintett hatóságok, valamint a harmadik országbeli központi szerződő felek elismerésére vonatkozó követelmények tekintetében. Az említett módosítások magukban foglalják a központi szerződő felek kollégiumai összetételének, működésének és vezetésének módosításait. Az említett módosításokat tartalmaznia kell a 876/2013/EU felhatalmazáson alapuló bizottsági rendeletnek
                  3
               .
            
            
               (2)A 648/2012/EU rendelet 18. cikke (2) bekezdésének ca) és i) pontja értelmében a központi szerződő fél illetékes hatóságának írásban teljes körű és részletes indokolást kell adnia, amennyiben nem járul hozzá az illetékes hatóság vagy kibocsátó központi bank kollégiumban való részvételére vonatkozó kérelemhez. A hatékonyság és a jogbiztonság érdekében fontos, hogy ezeket az indokolásokat észszerű határidőn belül tegyék meg.
            
            
               (3)A 648/2012/EU rendelet 19. cikkének (3) bekezdésével összhangban az Európai Központi Bank (a továbbiakban: EKB) a központi szerződő fél kollégiumának tagjaként két szavazattal rendelkezik, amennyiben a hitelintézeteknek az egységes felügyeleti mechanizmuson belüli prudenciális felügyeletével kapcsolatos feladatait teljesíti és az elszámolt pénzügyi eszközök egyik legfontosabb uniós pénznemét kibocsátó központi bankként jár el. Az EKB megfelelő képviseletének biztosítása érdekében elő kell írni, hogy ilyen esetekben az EKB-nak két, szavazati joggal rendelkező résztvevője legyen.
            
            
               (4)Szükséges biztosítani a dokumentumok hatékony áramlását a kollégiumi tagok között és elegendő időt kell biztosítani a kollégiumi tagok számára a kollégiumi ülésekre való felkészüléshez. A központi szerződő fél illetékes hatósága ezért a kollégiumi ülés napirendjét és az ülés előkészítéséhez szükséges valamennyi információt kellő időben körözteti.
            
            
               (5)A kollégiumok megfelelő működésének és a kollégiumok rendszeres üléseinek biztosítása érdekében a központi szerződő fél kollégiuma legalább évente egyszer ülésezik. A kollégium tagjai akkor is kérhetik a központi szerződő fél kollégiuma ülésének összehívását, amikor azt szükségesnek tartják.
            
            
               (6)Előfordulhat, hogy a kollégium ülése személyes találkozó keretében nem mindig lehetséges. A központi szerződő fél kollégiuma számára ezért lehetővé kell tenni, hogy írásbeli eljárás keretében szavazhasson, amikor azt a központi szerződő fél illetékes hatósága megfelelőnek tartja vagy egy kollégiumi tag kéri.
            
            
               (7)Az (EU) 2019/2099 rendelettel módosított 648/2012/EU rendelet 18. cikkének (1) bekezdése új feladatokat ruház a központi szerződő felek kollégiumaira, többek között a kiszervezési megállapodások tekintetében. A központi szerződő fél illetékes hatóságának ezért tájékoztatnia kell a kollégiumi tagokat a központi szerződő fél kockázatkezeléshez kapcsolódó főbb tevékenységeire vonatkozó kiszervezési megállapodásaiban bekövetkező bármilyen változásról.
            
         
         
            
               (8)Annak érdekében, hogy a kollégium el tudja látni feladatait, a központi szerződő fél illetékes hatósága információkkal látja el a kollégium tagjait a központi szerződő fél részvételi követelményeinek, klíringtagsági modelljeinek, számlaelkülönítési modelljeinek változásairól, a központi szerződő fél nemteljesítés-kezelési eljárásainak változásairól, a központi szerződő fél fizetési vagy elszámolási szabályainak változásairól, továbbá a központi szerződő fél nemteljesítési eljárásainak a 648/2012/EU rendelet 49. cikkének (2) bekezdése szerint lefolytatott teszteléséről szóló jelentésekről.
            
            
               (9)A bizalmas információk védelme és a kollégiumi tagok egyenlő alapon történő tájékoztatásának biztosítása érdekében a bizalmas információk cseréjének biztonságos eszközök segítségével kell történnie.
            
            
               (10)Annak érdekében, hogy elegendő idő álljon a kollégiumi tagok rendelkezésére a központi szerződő fél kollégiuma ülésére való felkészüléshez és felvethessék az illetékes hatóság általi, a 648/2012/EU rendelet 21. cikkében említett felülvizsgálattal vagy értékeléssel kapcsolatban érdeklődésre számot tartó kérdéseiket vagy aggályaikat, az említett cikk (4) bekezdésében meghatározott információkat kellő időben a kollégiumi tagok rendelkezésére kell bocsátani, hogy előzetesen megvizsgálhassák és megvitathassák azokat.
            
            
               (11)A 876/2013/EU felhatalmazáson alapuló rendeletet ezért ennek megfelelően módosítani kell.
            
            
               (12)Ez a rendelet az Európai Értékpapírpiaci Hatóság által a Központi Bankok Európai Rendszerével folytatott konzultációt követően a Bizottsághoz benyújtott szabályozástechnikai standardtervezeten alapul.
            
            
               (13)A módosítások hatálya korlátozott, csak az illetékes hatóságokra vonatkoznak és nem írnak elő további követelményeket a piaci szereplőkre. Fontos továbbá, hogy a központi szerződő felek kollégiumai a lehető leghamarabb alkalmazkodni tudjanak az (EU) 2019/2099 rendelettel bevezetett új követelményekhez. A módosítások korlátozott hatálya és azok alkalmazásának sürgőssége miatt az Európai Értékpapírpiaci Hatóság úgy ítélte meg, hogy rendkívül aránytalan lenne nyilvános konzultációt lefolytatni az e rendelet alapjául szolgáló szabályozástechnikai standardtervezetről és elemezni az esetleges kapcsolódó költségeket és hasznokat. Az Európai Értékpapírpiaci Hatóság ugyanakkor kikérte az 1095/2010/EU európai parlamenti és tanácsi rendelet
                  4
                37. cikke alapján létrehozott Értékpapírpiaci Érdekképviseleti Csoport véleményét,
            
            
               ELFOGADTA EZT A RENDELETET:
            
            
               1. cikk 
               A 876/2013/EU felhatalmazáson alapuló rendelet módosításai
            
            
               A 876/2013/EU felhatalmazáson alapuló rendelet a következőképpen módosul:
            
            
               1.A 2. cikk a következő (4a) bekezdéssel egészül ki:
            
            
               „(4a)
                     A 648/2012/EU rendelet 18. cikke (2) bekezdésének ca) pontjában említett illetékes hatóságok, és az említett rendelet 18. cikke (2) bekezdésének i) pontjában említett kibocsátó központi bankok, amelyek részt kívánnak venni a kollégiumban, indokolással ellátott kérelmet nyújtanak be a központi szerződő fél illetékes hatóságához. A központi szerződő fél illetékes hatósága a kérelem kézhezvételétől számított 20 naptári napon belül felülvizsgálat és jóváhagyás céljából a kérelmező illetékes hatóság vagy a kibocsátó központi bank rendelkezésére bocsátja az írásbeli megállapodás egy példányát, vagy írásban megindokolja a kérelem elutasítását.”;
            
            
               2.A 3. cikk (4) bekezdésének helyébe a következő szöveg lép:
            
            
               „(4)
                     Ha egy hatóság a 648/2012/EU rendelet 18. cikke (2) bekezdésének c)–i) pontja közül több pont alapján is jogosult a kollégiumban való részvételre, akkor további, szavazati jog nélküli résztvevőket jelölhet.”;
            
            
               3.A 3. cikk a következő (6) bekezdéssel egészül ki:
            
            
               „(6)
                     A (4) és az (5) bekezdéstől eltérve az EKB két, szavazati joggal rendelkező résztvevőt jelölhet ki, amennyiben a kollégiumnak a 648/2012/EU rendelet 18. cikke (2) bekezdésének c) és h) pontja értelmében is tagja.”;
            
            
               4.A 4. cikk (4) bekezdése a következő albekezdésekkel egészül ki:
            
            
               „a b) pont alkalmazásában a központi szerződő fél illetékes hatósága – a vészhelyzetekben összehívott ülések kivételével – minden kollégiumi ülés napirendtervezetét jóval az egyes ülések előtt megküldi annak érdekében, hogy a kollégium tagjai hozzá tudjanak járulni a napirend megállapításához, különösen további pontok felvétele révén.
            
            
               A napirendet a központi szerződő fél illetékes hatósága véglegesíti és a kollégium ülése előtt kellő időben továbbítja a kollégium tagjainak. A központi szerződő fél illetékes hatósága és más kollégiumi tagok jóval az ülést megelőzően megosztanak minden olyan információt, amelyet a kollégium ülésén figyelembe kell venni.
            
            
               A c) pont alkalmazásában a központi szerződő fél illetékes hatósága az ülések jegyzőkönyveit az üléseket követően a lehető leghamarabb továbbítja a kollégium tagjainak és elegendő időt biztosít számukra észrevételeik megtételére.”;
            
            
               5.A 4. cikk (5) bekezdése a következő albekezdéssel egészül ki:
            
         
         
            
               „A kollégium tagjai kérhetik a központi szerződő fél illetékes hatóságát kollégiumi ülés megtartására. A központi szerződő fél illetékes hatósága kellően megindokolja az ilyen kérés elutasítását.”;
            
            
               6.A 4. cikk a következő (8) bekezdéssel egészül ki:
            
            
               „(8)
                     A kollégium írásbeli eljárás keretében szavazhat a központi szerződő fél illetékes hatóságának javaslatára vagy egy kollégiumi tag kérésére.”;
            
            
               7.Az 5. cikk (2) bekezdése a következőképpen módosul:
            
            
               a)A bevezető mondat helyébe a következő szöveg lép:
            
            
               „A központi szerződő fél illetékes hatósága a kollégium tagjait legalább a következő információkkal látja el:”,
            
            
               b)A szöveg a következő pontokkal egészül ki:
            
            
               „r)a központi szerződő fél kockázatkezeléshez kapcsolódó fontosabb tevékenységekre vonatkozó bármilyen kiszervezési megállapodásaiban bekövetkező változások;
            
            
               s)a központi szerződő fél részvételi követelményeinek, klíringtagsági modelljeinek és számlaelkülönítési modelljeinek változásai;
            
            
               t)a központi szerződő fél nemteljesítési eljárásainak változásai, a központi szerződő fél nemteljesítési eljárásainak a központi szerződő fél által a 648/2012/EU rendelet 49. cikkének (2) bekezdése szerint lefolytatott teszteléséről szóló jelentések;
            
            
               u)a központi szerződő fél fizetési vagy elszámolási szabályainak változásai.”;
            
            
               8.Az 5. cikk a következő (6) bekezdéssel egészül ki:
            
            
               „(6)
                     A kollégium tagjai a bizalmas információkat biztonságos kommunikációs eszközök segítségével és egyenlő alapon cserélik egymás között.”;
            
            
               9.A rendelet a következő 5a. cikkel egészül ki:
            
            
               „5a. cikk 
               A kollégium felülvizsgálattal és értékeléssel kapcsolatos észrevételei
            
            
               (1)
                     A 648/2012/EU rendelet 21. cikkének (4) bekezdése szerinti információkat a kollégium tagjai számára kellő időben kell benyújtani, hogy a következő kollégiumi ülést megelőzően felülvizsgálhassák és megvitathassák az említett információkat.
            
            
               (2)
                     A kollégium tagjai felvethetik a központi szerződő fél illetékes hatósága általi, a 648/2012/EU rendelet 21. cikkében említett felülvizsgálattal vagy értékeléssel kapcsolatban érdeklődésre számot tartó kérdéseiket vagy aggályaikat. A központi szerződő fél illetékes hatósága a lehető legnagyobb mértékben figyelembe veszi ezeket az érdeklődésre számot tartó kérdéseket vagy aggályokat, és értesíti az azokat felvető kollégiumi tagot arról, hogy azokat hogyan vették figyelembe.”.
            
            
               2. cikk 
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
         
         
            
               Kelt Brüsszelben, 2020.9.1-én.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 201., 2012.7.27., 1. o.
               
               
                  
                     (2)
                  
                        Az Európai Parlament és a Tanács (EU) 2019/2099 rendelete (2019. október 23.) a 648/2012/EU rendeletnek a központi szerződő felek engedélyezésére vonatkozó eljárások és az érintett hatóságok, valamint a harmadik országbeli központi szerződő felek elismerésére vonatkozó követelmények tekintetében történő módosításáról (HL L 322., 2019.12.12., 1.o.).
               
               
                  
                     (3)
                  
                        A Bizottság 876/2013/EU felhatalmazáson alapuló rendelete (2013. május 28.) a 648/2012/EU európai parlamenti és tanácsi rendeletnek a központi szerződő felek kollégiumairól szóló szabályozási technikai standardok tekintetében történő kiegészítéséről (HL L 244., 2013.9.13., 19. o.).
               
               
                  
                     (4)
                  
                        Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).